คลังแจงครม.เบิกงบลงทุนอืด
คลังตั้งท่าชี้แจง ครม.เบิกจ่ายงบลงทุนอืด
9 ก.พ. 2558

คลังตั้งท่าชี้แจง ครม.เบิกจ่ายงบลงทุนอืด
แหล่งข่าวกระทรวงการคลัง เปิดเผยว่า การประชุมคณะรัฐมนตรี (ครม.) สัปดาห์นี้ คลังจะรายงานความคืบหน้าการเบิกจ่ายงบประมาณปี 2558 ในช่วง 4 เดือนแรก ตั้งแต่เดือน ต.ค. 2557 ถึงเดือน ม.ค. 2558 ยังล่าช้า โดยเฉพาะงบลงทุน ทำให้เงินไม่เข้าสู่ระบบกระตุ้นเศรษฐกิจตามที่ตั้งเป้าไว้ โดยงบลงทุน 4.44 แสนล้านบาท เบิกจ่ายได้ 5.8 หมื่นล้านบาท หรือ 13.08% ซึ่งต่ำกว่าเป้าที่ตั้งไว้มาก
นอกจากนี้ การเบิกจ่ายงบลงทุนในเดือน ม.ค. 2557 เบิกจ่ายได้ 1.7 หมื่นล้านบาท เพิ่มขึ้นจากการเบิกจ่ายเฉลี่ยงบลงทุนไตรมาสแรกที่อยู่เดือนละ 1.3 หมื่นล้านบาท เพียง 3,000-4,000 ล้านบาท แม้ว่าการเบิกจ่ายจะเพิ่มขึ้น แต่เป็นการเพิ่มขึ้นที่ช้า ทำให้ไม่มีแรงขับเคลื่อนทางเศรษฐกิจตามที่คาดหวังไว้
สำหรับการเบิกจ่ายงบประจำในช่วง 4 เดือนแรกของปีงบประมาณ 2558 เบิกจ่ายได้ 9.06 แสนล้านบาท หรือ 42.53% ของงบประจำ แต่การเบิกงบลงทุนที่ยังล่าช้า ทำให้การเบิกจ่ายงบรวมของ 4 เดือนแรกของปีงบประมาณได้ 9.64 แสนล้านบาท หรือ 37.45% ของงบรวมทั้งหมด
แหล่งข่าวเปิดเผยว่า การเร่งรัดเบิกจ่ายในส่วนของกรมบัญชีกลางที่ดำเนินการอยู่ โดยเรียกหน่วยงานที่มีงบลงทุนมากกว่า 1,000 ล้านบาท จำนวน 20 หน่วยงาน มีงบลงทุนรวมกัน 3 แสนล้านบาท และหน่วยงานที่มีงบลงทุน 300-1,000 ล้านบาท จำนวน 18 หน่วยงาน มูลค่า 3.24 หมื่นล้านบาท แต่หน่วยงานทั้งหมดยังเบิกจ่ายได้ล่าช้ามาก และมีการตั้งเป้าให้เบิกจ่ายภายในเดือน มี.ค.นี้ 30% และสิ้นปีงบประมาณให้ได้ 80% เป็นเรื่องที่ยาก เพราะที่ผ่านมีมาตรการเร่งรัดเบิกจ่ายให้ทำสัญญาผูกพันโครงการลงทุนภายในวันที่ 25 ธ.ค. 2557 ที่ผ่านมา ก็ไม่สามารถทำได้ตามเป้าที่วางไว้ได้เลย
นายรังสรรค์ ศรีวรศาสตร์ ปลัดกระทรวงการคลัง กล่าวว่า ได้สั่งให้หน่วยงานต่างๆ โดยเฉพาะธนาคารรัฐ รวบรวมมาตรการช่วยเหลือคนจนและมีรายได้น้อย ว่าได้ดำเนินการมาตรการอะไรไปบ้าง เพื่อดูความคืบหน้าให้มีการดันเม็ดเงินให้ถึงมือประชาชนโดยเร็ว